Source: http://www.bihon.ro/o-alta-provocare-deosebita/1829489
Timestamp: 2017-08-19 09:40:46+00:00

Document:
„O altă provocare deosebită” - BIHON
„O altă provocare deosebită”
la	9. mai 2017 23:10
CSM CSU Oradea încearcă miercuri să egaleze scorul semifinalei cu U BT Cluj-Napoca.
Campioana în exerciţiu a reuşit să învingă, în premieră în actualul sezon, marea rivală U BT Cluj-Napoca, în meciul trei al seriei din semifinalele Ligii Naţionale de baschet masculin. Echipa orădeană doreşte să obţină o nouă victorie în partida a patra, programată astăzi, cu începere de la ora 20:15, la Arena „Antonio Alexe”.
„Deocamdată nu am realizat nimic. Scopul nostru este să ducem seria înapoi la Cluj şi să câştigăm acolo. Le-am transmis jucătorilor în vestiar că nu avem pentru ce să ne bucurăm dacă nu vom câştiga şi miercuri. Ne aşteaptă o nouă provocare deosebită”, a afirmat antrenorul CSM CSU Oradea, Cristian Achim.
Tehnicianul orădean apreciază că echipa sa va avea nevoie de aceeaşi agresivitate în apărare pentru a-şi adjudeca partida de azi. „Meciul patru va fi mult mai greu decât cel de luni. Noi va trebui să fim la fel de agresivi în apărare. Numai uşor nu va fi, aşa cum nimic nu este uşor în viaţă şi în sport. Acesta este baschetul: marchezi 96 de puncte şi pierzi, iar apoi înscrii 69 şi câştigi. Diferenţa a făcut-o nivelul nostru de agresivitate. Să primeşti numai 59 de puncte de la o echipă cum e Clujul mi se pare ceva ieşit din comun. Primul sfert al meciului trei a fost iarăşi ceva ieşit din comun. A semănat cu sfertul patru din meciul unu, dar a fost exact invers”, a spus Cristian Achim.
Caracter şi voinţă
Preşedintele CSM Oradea, Şerban Sere, subliniază dorinţa de victorie şi de revanşă a jucătorilor orădeni. „Atmosfera în lotul nostru este foarte bună după victoria de luni. Băieţii au dat dovadă de caracter şi de o voinţă extraordinară. Ei au jucat de altfel bine şi în meciurile de la Cluj, mai puţin în acel ultim sfert din prima partidă. Noi sperăm şi ne dorim cu toţii să câştigăm meciul patru şi să ne întoarcem înapoi la Cluj. Presiunea ar apăsa apoi pe echipa clujeană. Dar nu ne gândim până acolo, dorim deocamdată să învingem miercuri”, ne-a declarat Şerban Sere.
Meciul de miercuri va fi condus de brigada de arbitri Alexandru Olaru, Şerban Raşoga, Cristian Trofim, iar comisar FR Baschet a fost desemnat Marian Oprea.
SEMIFINALELE LIGII NAŢIONALE
Steaua CSM EximBank – BC CSU Sibiu 84-79, 80-88 şi 81-79
U BT Cluj-Napoca – CSM CSU Oradea 86-73, 103-96 şi 59-69
Taguri: CSM CSU Oradea, meciul trei, U BT Cluj-Napoca

References: CSM 
 CSM 
 CSM 
 CSM 
 CSM 
 CSM